Saai verwelkom hulp aan boere; meer begrip egter nodig - SAAI
Ongekategoriseerde » Saai verwelkom hulp aan boere; meer begrip egter nodig
Daar bestaan tans 'n persepsie dat die landboubedryf ongehinderd met sy sake kan voortgaan, omdat landbou uitgesluit is van die streng inperkingsmaatreëls. Dít is egter nie waar nie. Heelwat van die landbouwaardekettings is onderbreek en die geïntegreerde aard van die verskillende produkte wat op 'n plaas geproduseer word – asook die feit dat net sommige daarvan as noodsaaklike produkte beskou word – veroorsaak dat boerdery as 'n sakeonderneming op baie plase in die wiele gery word. So byvoorbeeld is daar baie boerderye waarvan groente en vrugte of vleis net 'n deel van die jaarlikse inkomstestroom vorm en wat deur tabak, bosbou, of sierplante aangevul word. Laasgenoemde groepering van produkte word nou uitgesluit en dit bring die lewensvatbaarheid van die totale boerdery in gedrang.
Dieselfde gebrek aan begrip vir die voedselsisteem in Suid-Afrika was gister tydens Thoko Didiza, die Minister van Landbou, Grondhervorming en Landelike Ontwikkeling, se mediakonferensie sigbaar toe die minister aangekondig het dat R1.2 miljard beskikbaar gestel sal word aan kleinskaal- en kommunale boere. Hoewel dié boere 'n groot rol in die armste dele van die land speel om huishoudelike voedselsekerheid in stand te hou, dra hulle weinig by tot die lewering van kos wat in stede op die winkelrakke beskikbaar is. Daarteenoor is slegs R100 miljoen by Landbank beskikbaar gestel vir hul kliënte in die kommersiële sektor wat meer as R126 miljard se versekerde skuld het. Dit is nie naastenby genoeg om eens 'n krap aan die oppervlak van die nood te maak nie.